Obama va Putin Suriya haqida gaplashib oldi, natija yo'q
AQSh va Rossiya rahbarlari Xitoyda o’tayotgan Katta Yigirmalik sammitida uchrashdi. Suriyadagi mojaroga turli taraflar aralashgani bois vaziyat nihoyatda chigal.
Biror kelishuvga erishilgani haqida xabar yo'q. Prezident Barak Obama Vladimir Putin bilan muloqotini "produktiv" deya ta'rifladi xolos. Suriya mavzusi Prezident Barak Obamaning Turkiya rahbari Rajab Toyib Erdog’an bilan uchrashuvi chog’ida ham ko’tarilgan. “Suriyada tinch yo’l bilan siyosiy o’tish jarayoniga erishish yo’llarini izlashda davom etishga kelishib oldik. Dahshatli fuqarolar urushiga chek qo’yishning yagona yo’li shu”, - dedi Obama. Suriyadagi mojaroga turli taraflar aralashgani bois vaziyat nihoyatda chigal. Bir tomondan AQSh va Turkiya “Islomiy davlat” to’dasiga qarshi hamkorlikda kurashib keladi va Suriya Prezidenti Bashar Assad hukumatiga qarshi kuchlarni qo’llab-quvvalaydi. Boshqa tomondan Anqara suriyalik kurdlarni terrorchi deb bilib, ularga qarshi amaliyot o’tkazmoqda. Vashington esa kurdlarni islomiy jangarilarga qarshi kurashda o’ziga ittifoqchi deb biladi. Bundan tashqari, Rossiya va Eron Assad hukumatini qo’llab, unga qarshi jang qilayotgan isyonchilarni nishonga olib keladi. AQSh Davlat kotibi Jon Kerri Rossiya Tashqi ishlar vaziri Sergey Lavrov bilan Guanchjoudagi sammitda sulhga erishish xususida fikr almashgan.